钦定古今图书集成/明伦汇编/官常典/第577卷 > 李侃
## 钦定古今图书集成/明伦汇编/官常典/第577卷 > 李侃

按《明外史》本传：“侃字希正，东安人。父东，行人司副。侃
举正统七年进士，授户科给事中。景帝监国，陈简将
才、募民壮、用战车三事也。先逼京师，议者欲焚城外
马草，侃言敌轻剽，无持久心，乞勿焚，免复敛为民累。

者，宜严谴以厉臣节。”上皇将还，与同官刘福等言礼
宜从厚。忤旨被诘，尚书胡濙为解，乃已。再迁都给事
中。军兴，减天下学校师儒俸，廪侃奏复之。户部尚书
金濂违诏征租，侃论濂下之吏。石亨从子彪侵民业，
侃请置重典，并严禁勋戚、中官不得豪夺细民，有司
隐者同罪。帝宥亨、彪，馀如其请。时给事中敢言者林
聪称首，侃亦矫抗有直声。廷议易储，诸大臣唯唯。侃
泣言东宫无失德，聪与御史朱英亦言不可。时议壮
之。擢詹事府丞。英宗复位，改太常丞，进太仆少卿。二
年复设山西巡抚，迁侃右佥都御史任之。奏言：“塞上
之地，与穷荒无异。非生长其间者，未有能宁居而狎
敌者也。今南人戍西北边，怯风寒，闻寇股栗。而北人
戍南，亦不耐暑，多潜逃。宜令南北清勾之军，各就本
土补伍，人情交便，戎备得修。”时不能用，奏发巡按李
杰罪，杰亦讦侃按杰事有验，除名。侃无赃，罪获宥。六
年考察属吏，奏罢布政使王允、李正芳以下百六十
人。因言：“诸臣年与臣若不堪任事者，臣悉退之，臣亦
当罢。”诏不许。侃性刚方，力振风纪，贪墨者屏迹。其年
冬，以母丧归，军民拥泣，至不得行。服除，遂不出，家居
十馀年卒。侃事亲孝，好学安贫，殁几不能殓。弘治初，
国子生江纪等言前祭酒胡俨、都御史高明、李侃，学
行事功，章著耳目，并乞赐谥，寝不行。侃二子：德恢、德
仁。